Martin James Monti

Martin James Monti
Martin James Monti (1921 – 11. syyskuuta 2000) oli yhdysvaltalainen sotilaslentäjä, joka loikkasi toisessa maailmansodassa natsi-Saksan puolelle ja sai myöhemmin tuomion maanpetoksesta. Hän on ainoa tiedossa oleva vapaaehtoisesti natsien puolelle loikannut yhdysvaltalaissotilas.
Monti värvättiin silloisiin Yhdysvaltain ilmavoimiin marraskuussa 1942. Hänet lähetettiin elokuussa 1944 Intiaan. Hän vietti seuraavat kuukaudet tukikohdassa Karachissa ja eteni ensimmäiseksi luutnantiksi. Monti lähti 1. lokakuuta 1944 luvattomasti Kairoon, josta hän eteni Tripolin kautta Napoliin. Hänet otettiin lähellä Milanoa saksalaisten vangiksi. Yhdysvallat julkisti pidätysmääräyksen Montista, mikä vakuutti saksalaiset tämän loikkausaikeiden aitoudesta. Montin mukaan toinen maailmansota oli kommunistinen juoni maailman orjuuttamiseksi. Hänen mukaansa Yhdysvaltain olisi tullut liittoutua natsi-Saksan eikä Neuvostoliiton kanssa. Monti otti käyttöön äitinsä saksalaisen tyttönimen Wiethaupt. Hän pääsi luutnanttina Waffen-SS:n eliittiyksikköön ja alkoi tehdä radiopropagandaa natsien hyväksi. Toukokuussa 1945 Monti pakeni Italiaan ja liittyi takaisin Yhdysvaltain joukkoihin lähellä Milanoa. Hän käytti ilmoittautuessaan SS-univormua, jonka hän väitti saaneensa häntä pakenemaan auttaneilta italialaisilta partisaaneilta.
Montia syytettiin sotilaskarkuruudesta ja P-38-hävittäjän anastamisesta. Hänet tuomittiin 15 vuoden vankeusrangaistukseen. Hänen isänsä vetosi kongressiedustaja Walter C. Ploeseriin, joka puolestaan kirjoitti Montin tapauksesta Harry Trumanille. Monti sai vaihdettua jäljellä olleen rangaistusaikansa asevoimissa palveluksen jatkamiseen. Hänestä tuli kersantti. Marraskuussa 1947 Monti kuitenkin etsintäkuulutettiin epäiltynä maanpetoksesta. FBI tavoitti hänet Floridasta suorittamasta asepalvelustaan. Kolumnisti Drew Pearson julkaisi The Washington Postissa rikostutkinnoista vastaavalta upseerilta saamiaan tietoja, joiden valossa Montin tarinat eivät olleet keskenään yhteensopivia. Oikeudenkäynnin alettua tammikuussa 1949 Monti päätti tunnustaa syyllisyytensä. Hän piti Neuvostoliiton kanssa liittoutuneita kristinuskon vihollisina ja myönsi loikanneensa vapaaehtoisesti. Mielentilatutkimuksen mukaan Montin älykkyysosamäärä oli 131. Hänet tulkittiin kuitenkin tunne-elämältään epäkypsäksi, narsistiseksi ja obsessiivis-kompulsiiviseksi. Hänellä katsottiin olleen paranoidisia luonteenpiirteitä, mutta häntä ei pidetty mielisairaana. Monti myönsi myös välittäneensä radiossa natsipropagandaa omalla suostumuksellaan.
Monti tuomittiin 25 vuoden vankeuteen maanpetoksesta ja määrättiin maksamaan 10 000 dollarin sakko. Hän kuitenkin perui tunnustuksensa heinäkuussa 1951 ja väitti esittäneensä sen vanhempiensa takia sekä välttääkseen kuolemantuomion. Monti väitti asianajajien painostaneen häntä tunnustamaan. Hän kuitenkin myönsi mahdollisesti sanoneensa Saksan olleen sodassa oikealla puolella. Hän väitti, ettei ollut tehnyt tahallista maanpetosta vaan toivoi auttavansa Yhdysvaltoja varautumaan kommunismin vaaroihin. Monti armahdettiin vuonna 1960. Hän kuoli 78-vuotiaana. Hän oli tiettävästi ensimmäinen maanpetoksen tunnustanut yhdysvaltalainen.